સહેજ અટકીને વિભાકરે મનોમન ગણતરી કરીને ત્રણેયની સામે જોયું. 'ખેતર પાંસઠ એકરનું છે. આજે ગાંધીનગરમાં તપાસ કરી ત્યારે ખબર પડી કે પાંસઠ એકરથી પણ એ થોડુંક મોટું છે. એક એકર એટલે ચાર હજાર સુડતાળિસ સ્ક્વેર મીટર એ મુજબ ગણતરી કરીએ તો એ આખા પ્લોટનો એરિયા બે લાખ ચોસઠ હજાર સ્ક્વેર મીટર જેટલો થાય. નાખી દેતાંય દસ હજારનો ભાવ ગણીએ તો આખો સોદો બસો ચોસઠ કરોડનો થાય! દલ્લો મોટો છે એટલે ત્રણેય ભાઇ ટાંપીને બેઠા છે. આ આખી ગણતરી વારાફરતી મળીને એમને સમજાવવી પડશે કે ભાઇ, ઝઘડવાનું બંધ કરીને ભાગે પડતો હિસ્સો વહેંચી લેશો તોય સાત પેઢી સુધીનું સાજું થઇ જશે. બાકી તો કોર્ટની મુદતમાં હાજરી આપી આપીને ક્યારે ઉપર જતાં રહેશો એનીયે ખબર નહીં પડે.' એણે આત્મવિશ્વાસથી ઉમેર્યું. 'પ્રભાતસિંહ મારું કહ્યું માનશે. આ અઠવાડિયામાં જિતુભાને મળીને સમજાવવા પ્રયત્ન કરીશે. એ જો સંમત થાય તો વિજુભાને મનાવવામાં વધુ તકલીફ નહીં પડે. ચોખ્ખું કહીશ કે ભાઇ અમદાવાદનો કોઇ બિલ્ડર તમારા આ ખેતરને ખરીદવા માટે આગળ નહીં આવે. એક વાર એમને એ સચ્ચાઇ સમજાઇ જશે કે આ પ્લોટમાં બંગલા કે ફ્લેટની કોઇ સ્કીમ મૂકી શકાય એમ નથી, ત્યારે ઓટોમેટિક સીધા થઇ જશે.'